**Valga Vallavolikogu 25. jaanuari istung**

Valga Vallavolikogu II koosseisu 15. istung toimus kolmapäeval, 25. jaanuaril 2023 algusega kell 16 Valga Raekoja I korruse saalis ja Zoom keskkonna vahendusel. Kohal oli kokku 14 volikogu liiget, Zoomi vahendusel osales 11 volinikku. Päevakorra muutmiseks ettepanekuid ei olnud, kinnitati esitatud päevakord.

Enne istungi algust andis vallavolikogu esimees Lauri Drubinš teada muudatustest Reformierakonna fraktsiooni koosseisus, fraktsiooni esimees on Mart Vanags.

Volikogu liige Alar Nääme andis üle kuue toetusallkirjaga umbusaldusavalduse vallavanemale.

Istungil otsustati:

**Kinnitada** Hargla Maakultuurimaja põhimäärus ja Lüllemäe Kultuurimaja põhimäärus.

**Kehtestada** koolieelse lasteasutuse õpetajate töötasu alammäärad tagasiulatuvalt 1. jaanuarist 2023. Lasteaiaõpetajate töötasu alammäärad tõusid 23,9%. Erialase väljaõppega lasteaiaõpetaja palk hakkab olema 1574 eurot ja magistrikraadiga lasteaiaõpetajatel 1749 eurot kuus.

**Lõpetada** E. Enno tn 2 korteriomandite eriomandid ja korteriühistu Valga vald, Valga linn, E. Enno tn 2 ja määrata Valga Vallavalitsuse ehitus- ja planeerimisteenistuse juhataja Urmas Möldre korteriühistu E. Enno tn 2 likvideerijaks;

**Määrata** Valga valla 2022. aasta ja 2023. aasta konsolideeritud majandusaasta aruande auditeerijaks Audiitorbüroo Fides OÜ.

Kuulati vallavanema ettekannet Valga valla 2023. aasta eelarve 1. lugemise kohta ning otsustati 1. lugemine lõpetada. Eelarve suunati 2. lugemisele.

Istungi lõpus andis vallavanem Monika Rogenbaum ülevaate vallavalitsuse teenistuste tööst ja vastas nii arupärimisele kui ka küsimustele.